 Kampen om skolegården fortsetter.

 Jeg blir både skuffet og lei meg over hele situasjonen slik den har utviklet seg. Det er manglede vilje og innsikt i kommunen som er bremsen for at dette skal være i orden. Og det går ut over barna, sier «dekkjungelens far», Asbjørn Flemmen. Han er tidligere førsteamanuensis ved Høgskulen i Volda, og har utviklet en egen teori rundt barn og lek. Teorien, «Ekte leik og spontanidrett», ligger til grunn for rundt 40 arenaer ved norske skoler rundt om i landet, blant annet på Røyneberg.

Flemmen nekter å levere tauene kommunen vil bestille. Han bestrider beregningsgrunnlaget i konsulentrapporten fra Boye & Waage, og mener at utgangspunktet er et altfor konservativt anslag.

 Hvorfor skal man operere med et worst case scenario? Jeg mistenker dessuten at flere sikkerhetstiltak som er utført i jungelen ikke er tatt med i grunnlaget, men rapporten har ikke tilstrekkelig informasjon til at det muliggjør etterprøving. Derfor har jeg forgjeves bedt om å få etterprøvbar informasjon, sier Flemmen.

Han vil derfor ikke gå med på å redusere antall lianer.

 Dekkjungelen er nå definert som et idrettsanlegg og ikke et lekeapparat, og må vurderes deretter. Det er ingen andre dekkjungler som har så stor sikkerhetsmargin som det Røyneberg-jungelen har. Ingen andre kommuner har lagd problemer av dette.

 Du er opptatt av barna og ser hva de taper. Kan du ikke levere det som skal til?

 Jo, det kan og ville jeg. Etter at B&W hadde gjennomført en radikal forsterkning i tillegg til tidligere forsterkingstiltak var alt klart! Kommunen endret imidlertid fokus fra *forsterking* av mast noe som er i henhold til B&W-rapporten til *skifte* av mast, noe som B&W-rapporten ikke foreslår.

Forutsetningen fra min side til å gå videre i samarbeidet med Sola kommune er at jungelen blir tilbakestilt slik den var, som en standard Tarzanjungel med 28 lianer. Jungelen må få tilbake den lekefunksjonen den opprinnelig hadde. Kommunen kan ikke bare plukke bort lianer i et lekefuksjonelt følsomt område når det ikke er begrunnelse for det, sier Flemmen.